**Тема: «Чи халкьдин къадим сувар.Яран сувар».**

**Метлеб**: Яран суварикай аялриз дерин чирвилер гун; халкьдин адетар к1ан хьун ва абур хуьн.

 **Тадаракар:** манияр , Яран паяр, ц1ай .

 **Мярекатдин финиф.**

**1.Аялри Яран сувар арадал атуникай, чи далкьдин адетрикай суьгьбет авун.**

**Муаллимдин гаф**

 Чи къадим суваррикай халкьдин рикIиз хушбур са шумуд ава. Абурукай сад, са рахунни алачиз, гьар йисуз 21-мартдиз алукьзавай Яран сувар я.

Гзафбуруз малум тушир ихьтин агьвалатни ава. Халкьари и къадим сувар къейдзавай югъ гатфарин югъни йиф барабар жезвай вахт я.

 Яран сувар мус арадал атайди я, ам арадал атун квехъ галаз алакъалу я? ТIебиатдал чан хквезвай гуьзел береда къейдзавай и сувар Заратустра пайгъамбардин тIварцIихъ галаз алакъалу ийиз вердиш я. Амма ахтармишзавайбуру гьахълудаказ тестикьарзавайвал, гзаф халкьариз ам зороастризмдин (цIуз ибадат ийидайбурун) дин пайда жедалди таниш тир.

 Этнограф, профессор Гь. Гьажиева Яр дегь заманайра лезгийрин магьсулдарвилин кIвалахриз рехъ ачухзавай гъуцран тIвар тирдакай фикир лагьана. И месэладал машгъул А. Булатован фикирдай, Яр лезгийрин ракъинин гъуц я.

 Эхиримжи вахтара этнограф ва писатель Фейруз Беделова ихьтин теклифни арадал вегьенва: Яр лезгийрин мифологияда вахт атайла рекьизвай ва ахпа вичел чан хквезвай, чиляй экъечIзавай вири набататрин гъуц я. Алимди рикIел хкизвайвал, магьсулдарвал виликди фенвай къадим гзаф халкьарин мифологияда и жуьредин, рекьизвай ва ахпа чпел чан хквезвай гъуцракай гегьеншдиз лагьанва: Осирис (Къадим Египетда), Адонис (Финикияда), Аттис (ГъвечIи Азияда), Дионис (Фракияда ва Грецияда) ва масабур. Лезгийрин виридалайни чIехи ва рикI алай суварин бинедани Фейруз Беделова Яр гъуцракай лугьунар (миф) эцигзава.

 Вилик девирра лезгияр инанмиш тир: Яран сифтегьан пуд югъ гьихьтинбур хьайитIа (рагъ алай, марф къвезвай ва я чIимел), вири йисни гьахьтинди жеда. Яран сувариз марф къун хъсан яз гьисабдачир, мисални авай: яраз цавай яру стIални ават тавурай. Яран суварилай гуьгъуьниз цава сифте сеферда яргъируш акурла, магьсулрин бегьер гьихьтинди жедатIа чириз алахъдай. Месела, лугьудай: эгер яргъирушак яр гзаф кваз хьайитIа, кIатIар техилдай ацIуда, хъипи ранг артух квайла, мухар гзаф жеда. Яр, халкьдин къадим календардай йисан сад лагьай варз, 14-юкъуз (4-апрелдалди) давам жезва.

 Гатфарин ракъин нурарихъ галаз къвезвай и шад сувар чна вирида сада садаз рик1ин михьивилелди мубарак ийин. Къуй куь к1валера хуш бахтлувал меслятвал хьурай, къуй и сувари хуш ниятар, экуь мурадар артухаррай, къуй вири дуьньяда ислягьвили агъавалрай **,** къуй куь к1валера гьамиша берекатрин меллер хьуй!

 МАРЕТА **Шиир: «Яр къвезва» .**

Яр къвезва! Мубарак ваз лежбер дуст,

Йигинбур я ц1и яран чи еришар,

Бегьерлу хьуй ви гъилин бегьер дуст

Лугьуз къе ваз ийизва за алхишар.

Яр къвезва чаз хараяр гваз цуькверин,

Живедикай азад жезва тепеяр,

Экъеч1зава зи дуст, вунни ник1ериз,

Къуьнел кьуна суьгьуьрчидин гьебеяр.

Яр къвезва чаз, шагьвар гваз къаз галаз,

Къуй атурай, ачух я чи рик1ер, дуст,

Кьабулда ам чна кфил, саз галаз,

Зи лежбер дуст, зи Ватандин сенгер дуст!

 **2.Яран суварикай шиирар к1елун.**

**3. "Чубарук" мани**

**4. Сегьне "Лезги хизанда Яран сувар"**

Гьерекат лезги хизанда кьиле физва. Баде вичин хтулрихъ галаз к1вале ацукьнава, ихтилатар ийизва. Къуншидин паб къвезва, эверзава:

МАРЕТА-Перизат вах, вун к1вале авани, я къунши?

СЕЛЬМИ-Эхь, эхь, авайди я. Ша к1вализ ,Нурият.

МАРЕТА-Квез саламалейк, квез суварар мубаракрай. Куь к1вале гьамиша шадвилер хьурай, жедайбур анжах хийирдин к1валахар хьуй!

 СЕЛЬМИ-Чан сагърай, чан къунши. Вун атуй, рагъ атуй. Вазни сувар мубарак хьуй, ви хизандани шадвилер хьурай, берекатар бул хьуй. Ша ацукь инихъ, вун рак1арал вучиз акъвазнава? Я чан балаяр, Нурият дидедиз ацукьдай чка къалура.

 ТАИЛА-Ша, баде, инал ацукь.(хъуьцуьган вугуда)

 МАРЕТА-Ви свас аквазвач хьи. ам гьина ава?

СЕЛЬМИ-Ам ц1ун к1вале ава, суварин гьазурвилер аквазва. Мад завай са куьмекни гуз жезвач, михьиз кьуьзуь хьанва. Заз амукьзавайди анжах хтулрихъ галаз суьгьбетар авун я.Гьак1 яни, бадедин цуьквер?

ТАИЛА-Вуна ак1 вучиз лугьузва, я баде? Чаз вунни гзаф к1анзавайди я, ви суьгьбетарни.

СЕЛЬМИ-Вуув, беябур хьана. Сувар мубаракиз атанвай мугьмандин вилик са зат1ни квач. Селимат, я чан свас, чаз мугьманар ава, чаз суварин суфра къурмиша.

ГЮЛЬЗАР-Исятда, чан баде. Квез суварар мубаракрай, Нурият баде.

МАРЕТА-Чан сагърай, чан руш, вазни мубарак хьуй.

АЛЬБИНА-Баде, чан баде, чаз Яран суварикай ихтилатар ая ман.

АЙИДА-Ун ее, чан баде, ваз минет хьуй, вуна хъсан ихтилатар ийидайди я.

СЕЛЬМИ-Хьурай, чан бадедин къветер, куь хатур завай хаз жедани? Анжах заз са шарт1 ава, куьне авуна к1анзавай са к1валах.

ТАИЛА-Ам вуч к1валах я,баде?

СЕЛЬМИ-Куьне заз Яракай квез чидай шиирар лугьуда?

ТАИЛА-Башуьте, баде, ам чи гъиляй к1валах я.

(аялри Яран суварикай шиирар к1елда)

***2.Гила чи аялри Яран Сувариз бахшнавай шиирар лугьуда.***

..

ЗУРАБ Кьуд пад цуьк я, къацу я, Фидач нин темягь?

ЧУн паталди гьамиша, Дуьнья хьуй ислягь

Чаз герек туш пашманвал, чаз шадвал герек я,

Чилин винел гьамиша садвал герек я.

АЛЬБИНА Яран сувар, Яран сувар! Чи шадвилихъ авач кьадар!

Яран сувар, Яран сувар! Ялавлубур хьурай ц1аяр!

..

АЙИДА Гъваш синияр ширинлухар, Рангара тур какаярни,

Пайдай ирид к1вализ паяр, Ац1айбур хьуй хунчаярни.

УСМАН Мубарак хьуй квез Яран Сувар, Мубарак хьуй квез Яран йифер,

Гьар са лезгидик акатрай лувар, Чун лезги халкь я лацу лифер.

ЗУРАБ-Мартдин варз алукьайла. Яран сувар къвезва чаз!

Пич1ек-афар ийидай. Таза вергер жезва чаз!

АЙИДА Им чи Яран сувар я. Аялриз шад йикъар я.

Куьчейра авай ц1аяр я. Гатфар мубарак!

ГЮЛЬЗАР хъчар гъанва рушари къе

Гьарда ирид афарин…
 Рехъ алатна гьахьзава къвез ,

Чилин цифни дак1риз.

 Гьик1 я ягъи? Кузвани тум?

Яран къизмиш ц1аяри ?

Жуваз михьиз гудалди гум,

Ахлад чиляй цавариз.

 Ийиз туха гугрумдин ван,

Агакьайла хабар це.

Регъуь жемир, хьанват1а к1ан

Лагь: «заз са к1ус афар це»

 АЛЬБИНА Уях хьана тарар-тамар, ц1ийи йисахъ къачуз камар.

 Лежберрини цада тумар, сифте хулар мубарак хьуй.

 Бубайрин хъсан адетар, хуьх артух хьуй куь няметар.

 Гьарда вичин къалуз гьунар, авай къастар мубарак хьуй.

 УСМАН Чан аялар к1ват1 хьухь кимел,

Яран сувар къурмиш ийиз,

Шадвилерик кутан чи мел,

Рик1ин къастдай битмиш ийиз.

 АСРЕТ Гатфар къвезва, гатфар къвезва

 Чаз чи Яран сувар къвезва,

 Чан гъиз вири т1ебитдал,

 Яран яру ракъар къвезва

АЛЬБИНА Яру гъалар гилит1 гъилихъ

Перпилагар кутур тарцик,

Чи адетар фирай вилик

Лезги халкьдин сувар къвезва.

АЙИДА Сад хьанава югъни йиф къе

Шадвал ава гьар са к1вале

Ц1аяр, шемер куз гьар куьчеда

Лап шегьердиз ухшар жезва.

ТАИЛА Юлдашар, а хъуьт1уьн аяз

Амайд туш – ракъар хьанва чаз.

Чи Метлебни гьам тир гъараз,

И бахтавар къар хьана чаз.

АЙИДА Алатна жив, чандал къвезва
 мурк1ади Кьур есир чуьллер.

 Къацувални малум жезва,

 Ахъайна сифте цуьквер.

 ЗУРАБ Кьезил гарар, куьлуь марфар,

 Гатфари чаз къурзава,

 Чилин бегьер, рик1ин эквер,

 Берекатдив ац1урзава.

 ТАИЛА Ван тунва мад чи хуьре

 Авазри шумуд жуьре

 Гьерекат из Чилерал
 Яран сувар атана.

ВЕЛИМЕТ Чи сувар я – я яран сувар

Чи къилих я яран сувар

Ам душман я мич1ивилин

Кутазвай чак гужлу лувар

Ам бине я лезгивилин.

Чи азиз тир яран сувар

УСМАН Ирид пч1ек, Ирид афар

Туьна к1анда ярар дустар

Ирид к1вализ жуван паяр ,

 Пайиз алахъ азиз дустар

АСРЕТ Дагъларал гьеле алама живер,

Гимишдин саягъ чук1уриз нурар,

Къаршиламишиз экуьн сегьер,

Ракъини ачух ийизва варар.

ТАИЛА Ша яран сувар, ша гуьзел макьам

Муштуллухар гваз гьар садан к1вализ

Къуй жегьилвилин ягъуй макьам ,

Гуьзел мурадар акъудиз кьилиз.

АЛЬБИНА Бул жеда бегьер, ТЕхилар кьакьан,

Бул жеда нек1ер, хперин суьруьяр,

Бахтлувал патал чи гьар са йикъан,

Югъ яргъи жезва, Йифер куьруь

ТАИЛА Къвез манийрин гьар са ванер

Муштулухар гваз атурай

КЬуд пад ишигъ гьикьван иер

Куьн рик1елай фидан мегер,

Яран йифер, яран йифер. Им чи яран сувар я

АЛЬБИНА Цуькверин багълар аваз къужахда
 Ажеб гуьлуьшан бахтлу йикъар хьуй

Яр, вун къвезва гьа ви саягъда,

Гуьзел марфарни чими ракъар гваз.

 АЙИДА Рекье аваз дуьз уьмуьрдин гьалал.

К1анда зи рик1из ви уьтквемвилер

Лал хьанвай цавар хкана ч1алал,

Лезги макьамдал ийиз таз кьуьлер

 ТАИЛА Хьайила гатфар бере,

Ачух хьана дагъ дере

Цуьк ахъайна гьар жуьре,

БАГъдин иервал вуч я!

АЙИДА Гатфар, чан гатфар, Гуьлуьшан гатфар!

Яшайиш патал ч1ехи бахт я вун,

За лугьузва ваз гьевеслу гафар:

Т1ебиатдин лап жанлу тахт я вун.

 АСРЕТ Гатфар къвезва – цуьквер жезва,

Уях жезва билбилар,

Гатфар къвезва – цуьквер жезва,

Муьгьуьббатдин векилар.

ГЮЛЬЗАР Мубарак хьуй къенин сувар!

Такурай чаз залан йикъар,

Ислягьвал дуьньяда куь,

Берекат хьурай к1валера

МАНИ ЛУГЬУН УСМАН

1 Куплет
Гьикьван вахт я вил гала вакъ чубарук.
Гьатна зун ви гуьгъуьна чубарук.
Авайди кьуьд тир вирина чубарук.
Вун хтана агакьна чаг чубарук.

Припев
Чубарук , чубарук
Рикlиз чими гуьзел къуш я чубарук.

2Куплет
Дердер-гъамар пайна санал вахъ галаз.
Жуван рикl акьайна за ваз чубарук.
Перишан тамир вуна зун чубарук.
К1ани къуш я вун виридаз чубарук.

Припев

Чубарук , чубарук
Рикlиз чими гуьзел къуш я чубарук

ТАИЛА -Гила куь нубат,бадеяр.

СЕЛЬМИ-Гила чун рази я, чан балаяр.

-Яран сувар ва адан адетар зи рикIел гъвечIи чIавалай лап хъсандиз алама. Ата бубайрилай чаз багьа ирс яз атанвай Яран сувар къведалди, гьар са чими рагъ авай йикъакай менфят къачуна, чун, аялар, яран кьалар кIватIиз чуьлдиз фидай, кьаларикайни гзаф типIихарни кьадатIа лугьуз, аялри гьуьжетар кьадай. КIвалерин къавал руг алайди тир. Кьаларин типIихар къавал акъуддай, Яран суварин юкъуз абуруз цIай ядай ва къавун 4 пипIел 4 вагьрамдал палдумар (куьгьне пекер) алкIурна, цIай ядай.

- Аялри «гьурра!» лугьуз, цIалай хкадардай. Яран суварин югъ атайла мягьледа авай рушар, гадаяр вири санал кIватI хьана «Яран паяр це!» лугьуз, гьар са кIвале къекъведай. Бадейри аялриз чпи кьурурнавай хутар, пIинияр, кIерецар ва яру ранг янавай какаярни гудай. Аялриз акьван шад жедай хьи, абуру суварин паяр виридаз сад хьиз пайдай.

МАРЕТА- Яран суварин йифиз тIямлу хуьрекар гьазурдай ва 7 кIвализ пайдай. КIвале лагьайтIа, Яран сувариз афарар, хъчадин пич1екар гьазурдай, яни Яран юкъуз хъчарикай гьазурнавай 8 пич1ек тIуьна кIанда лугьудай. Пакадин юкъуз, фад хьиз къарагъна, жегьил рушари, сусари ихьтин гафар лугьуз, гьаятар, къавар еке верхи кулуналди шткидай: «КIвале авай шар-пепе гьуьлуьз фирай, гьуьле авай мал-хазина кIвализ атурай!».

- Яран сувар алукьдалди марфар къвайила, яшлу инсанриз шад жедай, абуру лугьудай: «Чиле векь, никIе къуьл, тарарал емишар бул, яшайиш хъсанди жеда». Эгер Яраз ва Яралай гуьгъуьниз марфар къваз хьайитIа, абуру лугьудай: «Яраз яру къван кьежин тавурай. Лияр кIватIал хкаж жеда». Яни малариз векь я кIваляй, я чуьлдай жагъидач, малар гишила рекьида".

СЕЛЬМИ -Вахтар, адетар дегиш хьанва. Алай вахтунда суварин цIаяр гьар са куьчеда, майданрал машинрин куьгьне чархар, кIарасар кIватIна хъийизва. Шадвилер, виликрай хьиз, къенин йикъарани ийизва.

 МАРЕТА-Эхь, Яран сувар – им халкьдин къадим, рикI алай суваррикай сад я.

АСРЕТ-Я къарияр, куьне гьикьван махар ахъайдайди я, югъ няни жезва , ц1аяр акъудна к1анзавайди я. Нурият, суварар мубаракрай!

МАРЕТА-Чан сагърай, вазни мубарак хьуй. Зун хъфида,Перизат, мад фидай чкаяр ава.

СЕЛЬМИ-Валай аллагь рази хьуй, чан вах.Ви рик1 шад хьуй чун саймишай. Вув, зун михьиз хибри хьанва , бес мугьмандиз суварин паяр гудачни? Я Селимат, Нурият халадиз паяр це.

-Исятда.баде.

МАРЕТА-Сагърай мад.

СЕЛЬМИ-Сагърай.

ЗУРАБ-Гьан, гадаяр, къалурин чна дидедиз гьихьтин ц1аяр хъийидайди ят1а.

СЕЛЬМИ-Бес куь шемер гьинва? Квез авайди гьа и ц1ай яни?

ЗУРАБ- Ваъ, я чан баде, чна гьар садаз са шемни гьазурнавайди я, еке ц1айни.

СЕЛЬМИ-Аферин, чан дидедин балаяр.

-Гьан, кьуьзуьд, башламиша кван вуна ц1алай хкадариз, ви гунагьарни азарар ц1уз хьурай.

АСРЕТ- Завай ц1алай хкадариз жезмайди яни ?( гьак1 лугьузват1ани ада хкадарзава)

-Зун агъуз зи гунагьар виниз.

-Зун виниз- зи азарар ц1уз(бубади лугьузва) Гьан кван ,гадаяр, гила куь нубат я.

УСМАН-Рагъ хьиз экуь хьуй,

Ц1ай хьиз чими хьуй.

ЗУРАБ Фейиди эме хьуй,

Атайди ими хьуй.

ВЕЛИМЕТ Рагъ чиди, ц1ай куьди.(са аялди)

**Суварар мубаракиз, чантаяр вегьез аялар къвезва.**

ЗУРАБ-Рак1ар, дак1ар гатана,

Яран сувар атана.

Яран сувар ваз хьурай,

Адан паяр заз хьурай.

-Къацу гатфар фад хьурай

Яргъал рекьер ат1ана,

Яран сувар ваз хьурай,

Адан паяр заз хьурай.

(Бадеди аялриз паяр гузва, алхишар ийизва)1.Куь балайриз бахтар гурай, диде буба кьилел алаз, Дунья ислягь вахтар хьурай, яран сувар кьиле аваз. 2.Къуй чи чуьллер булл хьурай, къуй чаз къуьлер , суьруьяр бул хьурай. Суьруьяр чи артух хьуй, нехирарни артух хьуй,

Гьамиша чаз рагъ хьуй, гьамиша чаз марф хьуй.